V. Tomanová, ministerka práce, sociálnych vecí a rodiny SR: (2008-10-21):
Alebo keď sa dozviem, že máme podporovať a nič nerobíme pre rodiny s väčším počtom detí, tak je mi do zúfania, pretože, ak si len zoberiem, čo ste v predchádzajúcej vláde opozícia urobili, a ja to len veľmi stručne zhrniem, protiústavné odňatie, zníženie vyplácania invalidných dôchodkov pre viacej ako 23-tisíc invalidných dôchodcov, sprísnenie vyplácania, zníženie výšky prídavkov na deti. Sprísnenie podmienok na súbežné poskytovanie rodičovského príspevku obidvom rodičom a podobne. Sprísnenie podmienok na vyplácanie, ale predovšetkým zúženie rozsahu vyplácania kompenzácií sociálnych dôsledkov ťažkého zdravotného postihnutia zdravotne postihnutým a úspora jednej a pol miliardy korún. A napokon nechcem hovoriť o tom, ale predsa len sa zmienim. Totálne zdecimovanie rodín, najmä rodín s väčším počtom detí pri pomoci v hmotnej núdzi. O tomto ste chceli počuť? Alebo chcete počuť o tom, ako bolo tesne pred voľbami prijatých 22 sociálnych zákonov a následne po voľbách zrušených? O tomto máme hovoriť? Alebo treba hovoriť o tom, že predchádzajúca vláda, teda počas dvoch vlád rozdala majetok bezmála za 280 miliárd korún. Do oddlženia bánk sa nalialo zhruba 120 miliárd korún. Za čo boli predané? Za smiešnych necelých 30 miliárd korún. O tomto tu je potrebné hovoriť? Myslím si, že nie. Ja v tejto chvíli poviem len jedno, a to je skutočne absolútna pravda. Zavádzanie, klamanie ľudí, ktorí sú v druhom pilieri, vám išlo výborne aj počas vašej vlády. Urobili ste obrovskú kampaň, kde ste počítali, že do druhého piliera vstúpi 400-, maximálne 600-tisíc ľudí. Vstúpilo 1 563-tisíc. Dnes sú tam ľudia, je tam 330-tisíc ľudí bez akéhokoľvek príjmu za uplynulých tri a pol roka. Myslíte si, že títo ľudia tam majú zotrvať? Myslíte si, že títo ľudia prinesú akékoľvek prostriedky do Sociálnej poisťovne, pretože, keď nemajú príjem, tak neplatia ani do prvého piliera. Je to, prosím, dámy poslankyne, páni poslanci, je to o tom, že je potrebné skutočne vrátiť sa k prvým podmienkam nastavenia tohto piliera. Ešte sa vrátim k jednej veci. Ja si veľmi dobre pamätám v čase, keď pán Kaník, vtedy minister práce predkladal materiál na rokovanie a bolo rokovanie na ministerstve financií, kde práve minister financií, terajší pán poslanec Mikloš sa nesmierne bránil proti deväť ku deväť a ja som si ho vtedy veľmi vážila, pretože si pamätám aj na materiál, ktorý bol schválený vo vláde v auguste 2002, kde materiál jednoznačne obsahoval údaje, že 6 % do druhého piliera je neutiahnuteľný, že to môžu byť maximálne 3 %. Dnes toto všetko nie je pravda? Dnes hovoríte o znižovaní odvodov, keď Slovenská republika patrí medzi stred a nepatrí medzi krajiny, ktoré majú vysoké odvody. Skutočne nie je v rámci stredu krajín, ktoré by urobili porovnanie skutočne odborníci a ekonómovia. A v tejto súvislosti poviem už len jednu záverečnú vetu. Otvorenie druhého piliera je jednoznačne správne. Poukazuje na to aj Európska komisia. Treba si prečítať výrok z tlačovej konferencie pána eurokomisára Špidlu, ktorý upozorňuje práve na problémy a krízu, finančnú krízu a dopad finančnej krízy na súkromné dôchodkové správcovské spoločnosti. Asi toľko. Ďakujem za pozornosť.